**Retningslinjer for prioritering av søknader om tilskudd til tiltak i beiteområder i Høylandet kommune**

Ansvar for forvaltning av ordninga overføres til kommunene fra 1.1.2020. Ordninga følger lovverk i «Forskrift om tilskudd til tiltak i beiteområder FOR-2013-02-04-206» og Rundskriv 2019-45 om forvaltning av forskrift om tilskudd til tiltak i beiteområder. Rundskrivet fastslår at kommunene skal fastsette lokale retningslinjer innenfor forskriften- og rundskrivets rammer.

Høylandet kommune gjør i dette skriv rede for sine prioriteringer for ordninga ut fra gjeldende lovverk.

## Søknad og vedtak

Økonomisk ramme tildeles årlig fra Statsforvalteren som videre tildeler midler ut til kommunene. Tildelingsbrev fra fylkesmannen legger føringer for hva som kan forventes tildelt per år ut til søkerne av tilskuddet. Kommunen behandler søknadene og fylkesmannen er klageinstans.

Kommunen lyser ut midlene og fastsetter søknadsfrist. Skal kunngjøres på kommunens nettside.

Søknad sendes elektronisk via Altinn.

Høylandet kommune har i 2025 fått **200 000,-** i tilskuddsramme. Søknadsfrist for 2025 er satt til **1.april**. Kommunen skal behandle søknaden innen **1.mai.**

Søknad skal omfatte kostnadsoverslag og finansieringsplan, samt plan for gjennomføring av tiltaket. Kostnadsoverslaget kan inneholde materiell og arbeidskostnader, lønnsutgifter og kjøp av tjenester. Frist for gjennomføring av investeringstiltaket og/eller planleggings- og tilretteleggingsprosjektet er 3 år fra tilskudd blir innvilget, med mindre kommunen har satt en kortere frist ved innvilgelsen av søknaden. Fristen kan utvides inntil 5 år fra vedtaksdato. 75% av tilskuddsbeløpet kan utbetales på forskudd på bakgrunn av godkjent dokumentasjon for påløpte kostnader. For sluttutbetaling skal rapport med attestert prosjektregnskap innleveres. Dersom kostnadene totalt blir lavere enn forutsatt vil tilskuddsbeløpet reduseres i henhold til tilskuddsandelen.

Kommunen kan gjennomføre dokumentkontroll eller stedlig kontroll og søker pålegges å gi de opplysninger som finnes nødvendig for forvaltning av ordningen.

Vedtaksbrev mottas av søkeren via Altinn og skal inneholde:

* Kort oppsummering om tiltaket tilskuddet skal benyttes til («Sakens bakgrunn»)
* Begrunnelse for vedtaket, herunder tilskuddsbeløp som flettes inn i teksten
* Vilkår for tilskuddet, dvs. frist og evt. særskilte vilkår for det enkelte tiltak
* Bestemmelser om rapportering og utbetaling
* Kontrolltiltak som kan bli iverksatt, med henvisning til § 6 i forskriften
* Bestemmelser om omgjøring av vedtak og tilbakebetaling
* Opplysning om klageadgang

## Formål

Formål med tilskuddet er å legge til rette for best mulig utnyttelse av beite i utmark, redusere tap av dyr på utmarksbeite og fremme fellestiltak i beiteområdene. Tiltaket skal gi økt utnyttelse av utmarksbeitene.

## Nasjonale retningslinjer

* Tilskudd gis til beitelag og andre former for samarbeid med næringsmessig beitedrift. Det gis også tilskudd

til enkeltforetak hvor naturgitte eller driftsmessige forhold ikke ligger til rette for samarbeid.

* Ved leie av beiteområder må langsiktige leiekontrakter vektlegges, og resterende leieperiode vurderes.
* Dyr skal beite i utmarksområdet i minst 5 uker.
* Søker må være berettiget produksjonstilskudd eller eventuelt søke dispensasjon jf. forskriftens § 9.
* Ved tiltak som kan berøre andre interessenter skal de andre partene involveres for samhandling.
* Ved oppføring av faste installasjoner må det foreligge avtaler med grunneiere eller andre med rettigheter i

området som vil berøres av tiltaket. I områder med reindrift skal reinbeitedistriktet få anledning til å uttale seg om saken.

* Tiltak skal ikke være i strid med naturmangfoldloven og kulturminneloven.
* Dersom det foreligger andre relevante godkjente planer bør tiltakene være i samsvar med disse.

## Tilskuddssatser

I forskriften §3 fastslås følgende om tilskuddssatsene:

* Det kan gis tilskudd med inntil 50 % av godkjent kostnadsoverslag ved investeringstiltak.
* Ved innkjøp av elektronisk overvåkingsutstyr kan det gis tilskudd med inntil 70 % av godkjent

kostnadsoverslag. Dette gjelder for inntil 50 % av dyretallet i beitelaget/besetningen.

* For planleggings- og tilretteleggingsprosjekter kan det gis tilskudd med inntil 70 % av godkjent

kostnadsoverslag.

* For NoFence kan det gis inntil 35% av innkjøpskostnaden, og til maksimalt 5 klaver per bruk.

Kommunen vurderer enkeltsaker og fastsetter tilskuddsandelen ut fra rammene i forskriften. For tiltak som også kan omsøkes via andre tilskuddsordninger vurderes redusert tilskuddssats i enkeltsaker.

## Hva kan det gis tilskudd til

Tilskudd kan gis til investeringer i faste installasjoner og annet utstyr knyttet til beitebruk i

utmark samt tidsavgrensede planleggings- og tilretteleggingsprosjekter. Innenfor disse

rammene kan tilskudd gis til alle tiltak som fremmer beitebruken i et område.

Ulike typer faste og mobile investeringstiltak kan være (listen er ikke uttømmende):

* Sperregjerder: Et sperregjerde skal hindre beitedyr i å komme ut av beiteområdet. Sperregjerder kan også tjene til å avgrense beiteområdet mot vei, jernbane, tettbebyggelse og sammenhengende jordbruksområder. Rene inngjerdinger av beitedyr i utmark faller ikke inn under definisjonen av sperregjerde, og tilskudd gis normalt ikke til dette. Heller ikke skal det gis tilskudd til gjerder mellom innmark og utmark som faller inn under Lov om grannegjerde.
* Ferister: Ferister bør være av godkjent fabrikat eller bygd etter standardtegninger.
* Bruer: Det kan gis tilskudd til bruer som er dimensjonert for føring av beitedyr. Dersom bruene er kraftigere dimensjonert kan kostnadsoverslag eller tilskuddsandel reduseres tilsvarende.
* Gjeterhytter: Kostnadsoverslag for gjeterhytter kan omfatte hytter på inntil 20 m2 med kvadratmeterpris som tilsvarer gjennomsnittlig kostnad for hytter av enkel standard i det aktuelle området.
* Sanke- og skilleanlegg
* Anlegg/rydding/ utbedring av drifteveier
* Saltsteinsautomater
* Transportprammer
* Elektronisk overvåkingsutstyr (radiobjeller, lammenoder, merkesavlesere, findmysheep, droner mv.)
* Elektronisk gjerde (f.eks. av typen Nofence)

Planleggings- og tilretteleggingsprosjekter kan være ulike typer prosjekter som retter seg

mot organisering og tilrettelegging av utmarksbeitene for god og effektiv beitebruk. Dette

kan bl.a. omfatte:

* Planlegging og prosjektering av faste installasjoner
* Ny organisering av beitelag og utmarksbeiteområder
* Prosjektrettet arbeid for stimulering til økt beitebruk og rasjonell utnyttelse av beitene
* Tidsbegrenset utprøving av nytt utstyr som kan bidra til effektiv og god beitebruk
* Utarbeidelse av planer (beitebruksplan, tiltaksplan, beredskapsplan mv.) for utmarksbeite
* Vegetasjonskartlegging

## Lokale prioriteringer

*Generelle prioriteringer*

* Tiltak som også kan knyttes til SMIL- ordninga skal prioriteres.
* Fellestiltak prioriteres.
* Tiltak som skal omsøkes ett år skal meldes inn høsten før for å kunne melde fra om behov for midler til

fylkesmannen innen deres frister. Det sendes ut informasjon om dette i god tid før fristen. Tiltak som ikke

meldes inn vil ikke bli prioritert.

* Dersom søknadsomfanget blir større enn rammen for tilskudd kan søknader avslås på bakgrunn av knapphet

på midler.

*Prioriterte investeringstiltak*

* Sperregjerder og sanke- og skilleanlegg
* Investeringer i teknologi som fremmer bruk av utmark til beite eks. radiobjeller og NoFence.

*Prioriterte tilretteleggingstiltak*

* Prosjekt for å finne tapsårsak på sau/lam i utmark
* Revidert/ny organisering av beitelag for tilrettelegging av organisert beitebruk.
* Planlegging av større fellesanlegg med behov for avklaring med grunneiere og andre interesser.